**Lisa 2 Hankelepingu projekt**

Jõhvi Vallavalitsuse 22.04.2025 korralduse nr 3404

„Veebihanke „Kohtunike torni soetamine“

hankemenetluse korraldamine ja

veebihanke dokumendi kinnitamine“ lisale

**OSTU-MÜÜGILEPING nr 6.1-12.1/**

*(kuupäev vastavalt digiallkirjastamise kuupäevale)*

**1. LEPINGU POOLED**

Käesoleva lepingu pooled on **Jõhvi Vallavalitsus,** registrikood 75033483, asukoht Kooli 2, Jõhvi linn, Jõhvi vald, Ida-Viru Maakond (edaspidi *ostja*), mida esindab põhimääruse alusel vallavanem Maris Toomel, ühelt poolt ja

**……………..** (registrikood ……………..), asukoht …………… (edaspidi *müüja*), mida esindab ……………., keda nimetatakse edaspidi käesolevas lepingus *pool* või koos *poolteks*, sõlmisid käesoleva asjade hankelepingu (edaspidi *leping*), olles kokku leppinud alljärgnevas.

**2. LEPINGU OBJEKT**

2.1 Lepingu objektiks on ühe merekonteineri ja ühe soojaku ost-müük, nende varustamine vajalike tehniliste lahendustega ning kohapealse paigaldusega (edaspidi *kaup*) veebihanke dokumentides fikseeritud mahus ja tingimustel, samuti nimetatud ostu-müügiga seotud ning sellest tulenevad tööd ja toimingud (sealhulgas kauba tarne, transport ja paigaldamine) kuni kauba üleandmiseni ostja poolt määratud kohas ja kauba lõpliku vastuvõtmiseni ostja poolt, samuti garantiiaegsed toimingud.

2.2 Müüja kohustub kauba tarnima ja paigaldama Jõhvi Heino Lipu staadionile aadressil: Jõhvi linn, Hariduse tn 5, vastavalt veebihanke dokumentides toodud kirjeldusele.

**3. ÜLDSÄTTED**

3.1 Poolte õiguste ning kohustuste aluseks on leping koos lisadega, seadused, Eesti Vabariigis kehtivad eeskirjad ja standardid, veebihanke dokumendid ning teised kaupa käsitlevad tehnilised dokumendid. Lepingu raames hõlmab termin *leping* endas kõiki eelnevalt loetletud dokumente, kui konkreetsest sättest ei tulene teisiti.

3.2 Juhul, kui lepingu erinevate dokumentide vahel on vastuolusid või võimaldavad need mitmesugust tõlgendust, lähtutakse veebihanke käigus ostja poolt antud selgitustest. Kui veebihanke käigus ei ole vastuolude, vasturääkivuste või puuduste kohta selgitusi küsitud, lähtutakse lepingu eesmärgile antud ostja tõlgendusest ning sellisel juhul ei ole müüjal õigust tugineda ettenägematutele asjaoludele, mitteinformeeritusele, tõlgenduste erinevustele või muudele takistustele lepingu täitmisega seotud asjaolude suhtes.

3.3 Müüja kinnitab, et tal on kauba omandiõigus, selle kohta ei ole müüja sõlminud ühtegi muud kehtivat võõrandamise kohustustehingut, lepingu eset ega ühtegi selle koostisosa ei ole panditud ega arestitud ning need ei ole muul viisil koormatud kolmandate isikute kasuks.

3.4 Müüja kinnitab, et ta on ostjale esitanud lepingu eseme kohta tõesed andmed.

3.5 Pooled tagavad ja deklareerivad, et lepingu sõlmimisega ei ole nad rikkunud ühtegi enda suhtes kehtiva seaduse, põhikirja või muu normatiivakti sätet ega ühtki endale varem sõlmitud lepingute ja kokkulepetega võetud kohustust. Lepingu jõustudes kaotavad kehtivuse kõik poolte vahel varem sõlmitud lepingud, kokkulepped ja varasem kirjavahetus niivõrd, kui need on vastuolus lepinguga.

**4. MÜÜJA KOHUSTUSED JA ÕIGUSED**

**4.1 Müüja kohustub:**

4.1.1 müüma ostjale lepingu kohaselt kauba;

4.1.2 selgitama välja ja tagama kauba kvaliteedi ja vastavuse teistele lepingu tingimustele;

4.1.3 tagama kauba kvaliteetse säilimise transportimise käigus ning vajadusel kindlustama kauba transportimise ajaks;

4.1.4 hüvitama täies ulatuses oma tegevuse või tegevusetusega ostjale ja kolmandatele isikutele tekitatud kahjud. Vaidluste korral määrab kahjude tekkepõhjused kõigi osapoolte poolt aktsepteeritud sõltumatu ekspert;

4.1.5 teostama kauba kasutuskõlblikkust tagavad tööd kõigi hankedokumentides nõutud funktsioonide täitmiseks;

4.1.6 toimetama kauba ostja poolt määratud kohta ostja territooriumil ilma täiendavate kulutusteta ostjale, kooskõlastades ostja territooriumile kohale toimetamise aja ostjaga vähemalt 3 (kolm) tööpäeva enne kauba kohale toimetamist;

4.1.7 kauba paigaldamise käigus ostja objekti kahjustamisel või hävimisel taastama endise olukorra või ostja nõudmisel hüvitama tekitatud kahjud;

4.1.8 kauba paigaldamise järgselt teostama koristuse ja tekkinud jäätmete utiliseerimise;

4.1.9 kandma kõiki müügiga seotud kulutusi ja riske kuni kauba omandiõiguse üleminekuni müüjalt ostjale;

4.1.10 teostama vajadusel ostja esindajatele kauba kasutamise koolituse;

4.1.11 kauba üleandmisel esitama ostjale kõik kauba nõuetekohaseks kasutamiseks vajalikud dokumendid (sealhulgas kasutus- ja hooldusjuhendid ning garantiitingimused);

4.1.12 kooskõlastama ostjaga eelnevalt kirjalikult vajalikud tootejoonised, materjalid, näidised jms;

4.1.13 tagama kauba vastavuse veebihanke dokumentide tehnilisele kirjeldusele. Kauba mittevastavuse ilmnemisel lepingus sätestatud tingimustele kõrvaldama ostja nõudmisel oma kulul ostja poolt näidatud tähtajal puudused;

4.1.14 teatama ostjale kirjalikult viivitamatult, kuid mitte hiljem kui 3 (kolme) tööpäeva jooksul alates vastavate asjaolude ilmnemisest tarnetähtaegadest mittekinnipidamisel või muudest asjaoludest, mis takistavad lepinguliste kohustuste nõuetekohast täitmist. Kui müüja ei teata ostjale kohaselt nimetatud asjaoludest, puudub tal õigus nõuda ostjalt lepingu tingimuste muutmist. Ostjal on õigus mitte aktsepteerida müüja poolseid ettepanekuid või muid müüja poolt teavitatud või mitteteavitatud asjaolusid kui müüja poolset õigustust mitte kinni pidada lepingu tingimustest.

**4.2 Müüjal on õigus:**

4.2.1 teha ostjale põhjendatud ettepanekuid kauba kohta käivate nõuete muutmiseks või täpsustamiseks, esitades selle kohta omapoolsed kirjalikud põhjendused, millised ostja vaatab läbi ja teatab otsusest müüjale kirjalikult, kusjuures nimetatud ettepaneku tegemine ei ole aluseks lepingus sätestatud tingimustest mittekinnipidamisele;

4.2.2 saada ostjalt kauba eest tasu vastavalt lepingus sätestatud tingimustele ja korrale;

4.2.3 kasutada õiguskaitsevahendeid (sh taganeda lepingust või öelda leping üles) samuti nõuda lepingus sätestatud juhtudel leppetrahve, kui ostja ei pea kinni lepingus, selle lisades või muudes lepingu juurde kuuluvates dokumentides sätestatud tingimustest, sh kui ostja ei täida või täidab mittevastavalt muid endale lepinguga võetud kohustusi.

**5. OSTJA KOHUSTUSED JA ÕIGUSED**

**5.1 Ostja kohustub:**

5.1.1 kooskõlastama müüja poolt esitatud tootejoonised, materjalid, näidised jm dokumendid 5 (viie) tööpäeva jooksul või esitama vastava tähtaja jooksul motiveeritud keeldumise;

5.1.2 kauba üle vaatama ja selle lepingus fikseeritud tingimustele vastavuse korral vastu võtma;

5.1.3 kauba lepingu tingimustele mittevastavusest või muust mittenõuetekohasest täitmisest teavitama müüjat viivitamatult alates puuduse avastamisest ning enne garantiitähtaja saabumist;

5.1.4 tasuma kauba eest vastavalt lepingus sätestatud tingimustele ja korrale;

5.1.5 tagama sissepääsu ostja territooriumile kauba üleandmiseks ja paigaldamiseks.

**5.2 Ostjal on õigus**:

5.2.1 nõuda müüjalt lepingus sätestatud kvaliteedinõuetest, tähtaegadest, lähteandmetest ja maksumusest kinnipidamist;

5.2.2 lepingus sätestatud tingimustele mittevastava kauba tarnimisel viivitada kogu tarnitud kauba eest tasumisega kuni müüja poolt lepingus fikseeritud kohustuste kohase täitmiseni. Juhul, kui müüja ostja poolt kehtestatud tähtaja jooksul ei taga lepingus sätestatud tingimustele vastavust, on ostjal õigus keelduda kauba eest tasumisest ning nõuda müüjalt kauba äraviimist ostja territooriumilt ostja poolt näidatud tähtaja jooksul või on ostjal õigus omal valikul jätkata lepingu täitmist või rakendada lepingus fikseeritud õigusi. Kui müüja ei vii kaupa ostja poolt näidatud tähtajaks ära, on ostjal õigus kohale jäänud kaup müüa, hävitada või kasutusse võtta ilma müüjale täiendavat tasu maksmata;

5.2.3 kasutada õiguskaitsevahendeid (sh taganeda lepingust või öelda leping üles) samuti nõuda lepingus sätestatud juhtudel leppetrahve, kui müüja ei pea kinni lepingus, selle lisades või muudes lepingu juurde kuuluvates dokumentides sätestatud tähtaegadest, kvaliteedinõuetest, maksumusest, samuti kui müüja ei täida või täidab mittekohaselt muid endale lepinguga võetud kohustusi.

**6. TÄHTAJAD**

6.1 Kaubale antav garantiitähtaeg algab kauba üleandmise päevast, mille kinnituseks on kauba üleandmise-vastuvõtmise akti allkirjastamine poolte esindajate poolt ning kestab 24 (kakskümmend neli)kuud.

6.2 Lepingu täitmise tähtaeg on 40 kalendripäeva lepingu allkirjastamisest (kaup peab olema tarnitud, paigaldatud ja üle antud).

**7. LEPINGU MAKSUMUS JA TASUMISE KORD**

7.1 Lepingu maksumus (edaspidi *maksumus*) on **……… eurot** (……………), millele lisandub käibemaks 22% summas **…………. eurot** (……………….), maksumus kokku koos käibemaksuga **………… eurot** (…………………).

7.2 Lepingu punktis 7.1 nimetatud maksumus sisaldab endas kauba maksumust ning tarnimise, transpordi ja koolitusega seotud kulutusi, samuti müüja ja võimalike allhankijate kõiki kauba müügil (sealhulgas kauba nõuetekohaseks kasutuselevõtmiseks) tehtud kulutusi lepingu raames. Lepingu maksumus ei ole seatud sõltuvusse inflatsioonist või muudest teguritest ning seega lepingu kehtivuse tähtaja jooksul korrigeerimisele ei kuulu.

7.3 Ostja ettemaksu ei tee.

7.4 Lepingu maksumus tasutakse müüjale arve alusel 30 päeva jooksul, peale arve esitamist müüja poolt. Arve esitatakse müüja poolt peale üleandmise-vastuvõtmise akti allkirjastamist poolte poolt.

7.5 . Arve esitada digiarvena ja esitatamiseks kasutada linki arved.fitek.com. Arvele tuleb märkida kontaktisiku nimi ja tööde teostamise periood.

**8. POOLTE ESINDAJAD JA SIDEKANALID, TEADETE EDASTAMINE**

8.1 Kõik teated ja muu informatsioon tuleb esitada eesti keeles. Teated ja informatsioon loetakse nõuetekohaselt edastatuks, kui see on üle antud allkirja vastu või edastatud digitaalselt allkirjastatuna Poole üldisel e-posti aadressil. Informatsiooni, millel ei ole õiguslikke tagajärgi, samuti korraldusliku iseloomuga või kiireloomulist teadet võib edastada telefoni, faksi või e-posti teel.

8.2 Müüjat esindab: ……………, tel …………, e-post ……………

8.3 Ostjat esindab: …………., tel………….., e-post: ……………….

**9. VÄÄRAMATU JÕUD**

9.1 Pooled vabanevad lepingust tulenevate ja sellega seotud kohustuste täitmisest osaliselt või täielikult, kui seda takistab vääramatu jõud, kusjuures pooled on kohustatud rakendama kõiki meetmeid, et ära hoida teisele poolele kahju tekitamine ja tagada võimalikult suures ulatuses lepingu täitmine. Vääramatu jõu esinemine peab olema tõendatud selle poole poolt, kes soovib viidata nimetatud asjaoludele, kui alusele, et vabaneda seadusest tulenevast ja/või lepingus sätestatud vastutusest endale lepinguga võetud kohustuste mittetäitmise või mittevastava täitmise eest.

9.2 Vääramatu jõu esinemisest tuleb teist poolt sellest viivitamatult kirjalikult informeerida.

9.3 Vääramatu jõu esinemisel pikeneb müügi lõpptähtaeg nimetatud asjaolude esinemise perioodi võrra. Vääramatu jõu esinemisel kestusega üle 3 (kolme) kalendrikuu on pooltel õigus lepingust taganeda või leping üles öelda. Sellisel juhul on ostja kohustatud tasuma müüjale faktiliselt teostatud tööde eest.

**10. GARANTII JA TAGATISED**

10.1 Müüja annab tema poolt müüdud kaubale 24 kuu (kahekümne nelja) pikkuse garantii. Nimetatud garantii tähtaeg algab kauba üleandmise-vastuvõtmise akti allkirjastamisest poolte poolt.

10.2 Garantiiaja kestel ilmnenud või tekkinud kauba lepingu tingimustele mittevastavused kõrvaldab müüja omal kulul võimalikult kiiresti pärast nende avastamist. Kõrvaldamise tähtaeg lepitakse poolte poolt kirjalikku taasesitamist võimaldavas vormis kokku hiljemalt 3 (kolme) tööpäeva jooksul müüjale teatamisest. Olenevalt mittevastavuse iseloomust ja keerukusest kohustub müüja mittevastavuse kõrvaldama hiljemalt 10 (kümne) tööpäeva jooksul.

10.3 Vajadusel koostatakse mittevastavuse fikseerimiseks akt, mis allkirjastatakse poolte poolt. Kui müüja keeldub eelnimetatud aktile alla kirjutamast või ei kõrvalda eeltoodud mittevastavusi õigeaegselt, on ostjal õigus mittevastavused ise kõrvaldada, ning müüja on kohustatud ostjale hüvitama kõik nimetatud mittevastavuste kõrvaldamisega seonduvad kulud vastavalt ostja poolt esitatud arvetele.

10.4 Ostjal on õigus garantiiaja kestel nõuda puudusega kauba tasuta parandamist või asendamist.

10.5 Müüja annab ostjale koos üleandmise-vastuvõtmise aktiga üle garantiiga seonduva informatsiooni, milles on ära kirjeldatud ülevaade garantiitingimuste kohta.

10.6 Pärast lepingus fikseeritud garantiiaja lõppu on pooltel õigus esitada teineteisele pretensioone vastavate hagi aegumise tähtaegade piires.

**11. POOLTE VASTUTUS**

11.1 Müüja vastutab lepingu mittetäitmise või mittekohase täitmisega ostjale tekitatud kahju eest, samuti on müüja kohustatud ostjale hüvitama ostja poolt seoses müüjapoolse lepingu rikkumisega tehtud kulutused.

11.2 Ostja vastutab lepingu rikkumise eest ning on kohustatud müüjale hüvitama lepingu rikkumisega tekitatud kahju ning müüja poolt ostjapoolse lepingu rikkumisega seoses tehtud kulutused.

11.3 Müüjal on õigus nõuda ostjalt arve mitteõigeaegse tasumise korral viivist 0,1 (null koma üks) protsenti tähtajaks tasumata summalt (käibemaksuga) iga viivitatud päeva eest (esitatud arve alusel). Tasumine loetakse tehtuks vastava ostjapoolse ülekande tegemisega.

11.4 Ostjal on õigus nõuda müüjalt leppetrahvi 0,1 (null koma üks) protsenti lepingu maksumusest (käibemaksuga) iga tema poolt või korraldusel lepingus sätestatud kohustuse täitmise tähtaega ületanud päeva eest.

11.5 Ostjal on õigus lepingu punktis 7.1 nimetatud lepingu maksumuse tasumisel vähendada tasumisele kuuluvat summat lepingu punktis 11.4 nimetatud leppetrahvi summa võrra.

**12. ÜLEANDMINE JA VASTUVÕTMINE**

12.1 Kauba üleandmine-vastuvõtmine toimub ostja territooriumil ostja poolt määratud ajal ja kohas.

12.2 Kauba ja kauba müügiga seotud muude toimingute ostjale üleandmiseks esitab müüja ostjale enda esindaja allkirjastatud üleandmise-vastuvõtmise akti, mille ostja vaatab läbi ja tagastab müüjale enda esindaja poolt allkirjastatult hiljemalt 5 (viie) tööpäeva jooksul alates akti esitamisest müüja poolt. Vastuvõtmisest keeldumise korral esitab ostja müüjale kirjalikult motiveeritud otsuse vastuvõtmisest keeldumise kohta sama aja jooksul.

12.3 Asjade omandiõigus ja juhusliku hävimise või kahjustumise riisiko läheb müüjalt üle ostjale kauba lõplikul vastuvõtmisel ostja poolt vastavalt lepingu punktile 12.2.

**13. LEPINGUST TAGANEMINE JA ÜLESÜTLEMINE**

13.1 Pooltel on õigus leping üles öelda või sellest taganeda, kui teise poole suhtes esitatakse pankrotiavaldus, kui teise poole suhtes kuulutatakse välja pankrot, samuti muudel lepingus ja seadustes ettenähtud juhtudel. Lepingu üles öelnud või sellest taganenud poolel on õigus nõuda teiselt poolelt lepingu täitmisega seoses tehtud kulutuste ja kahju hüvitamist.

13.2 Pooltel on õigus lepingust taganeda või leping üles öelda, kui teine pool viivitab lepingus sätestatud kohustuste täitmisega rohkem kui 1 (üks) kuu.

**14. LÕPPSÄTTED**

14.1 Leping jõustub selle allakirjutamise momendist poolte esindajate poolt ning kehtib kuni poolte poolt endale lepinguga võetud kohustuste kohase täitmiseni.

14.2 Lepingus toodud pealkirjad ja mõisted on mõeldud sätete sisu edasiandmiseks. Vastuolu korral mõiste ja sisu või pealkirja ja sisu vahel lähtutakse sisust.

14.3 Vastuolude, vasturääkivuste ja puuduste korral lepingu dokumentides on ostjal õigus lepingu täitmise käigus üleskerkinud vaidluste korral valida ostjale sobivam tõlgendus, mis on müüjale täitmiseks kohustuslik.

14.4 Lepingut muudetakse ainult riigihangete seaduses sätestatud tingimustel.

14.5 Pooled kohustuvad rakendama kõiki kohaseid meetmeid, et lahendada kõik lepingust tulenevad vaidlusküsimused läbirääkimiste teel, mitte kahjustades seejuures teise poole lepingust tulenevaid ja seaduslikke õigusi ja huve. Kokkuleppele mittejõudmisel lahendatakse kõik lepingust tulenevad vaidlusküsimused Eesti Vabariigi õigusaktides sätestatud korras.

14.6 Leping allkirjastatakse digitaalallkirjaga, mis loetakse vastavalt tsiviilseadustiku üldosa seaduse § 80 võrdseks allkirjastamise kirjaliku vormiga. Lepingu sõlmimise kuupäevaks on hilisema allkirja andmise kuupäev.

**15. LEPINGU LISAD**

Lepingul on järgmised lisad:

15.1 tehniline kirjeldus;

15.2 hinnapakkumus;

15.3 hankemenetluse käigus antud selgitused ja täpsustused.

**16. POOLTE REKVISIIDID**

(allkirjastatud digitaalselt) (allkirjastatud digitaalselt)

**OSTJA: MÜÜJA:**

Jõhvi Vallavalitsus

Asukoht Jõhvi linn, Kooli 2, 41595

tel 336 3750

e-post: johvi@johvi.ee